રૂઈયાની માલિકી ધરાવતી અને રૂા. 44,000 કરોડની એનપીએ ધરાવતી દેશની ચોથી સૌથી મોટી સ્ટીલ કંપની એસ્સાર સ્ટીલની નાદારીની પ્રક્રિયા વહેલી તકે સમીસૂતરી પાર પડે એનું રાજકીય મહત્ત્વ પણ છે. કૉંગ્રેસપ્રમુખ રાહુલ ગાંધી વડા પ્રધાન ઉપર અવારનવાર આમજનતાને ભોગે કોર્પોરેટ ગૃહો અને હસ્તિઓને બચાવી રહ્યા હોવાનો આરોપ કરતા આવ્યા છે. ત્યારે એસ્સાર સ્ટીલના કેસમાં જરાક પણ કાચું કપાય એ ભાજપનું નેતૃત્ત્વ ધરાવતી એનડીએ સરકારને પોસાય એમ નથી. કેમકે નરેન્દ્ર મોદી જ્યારે ગુજરાતના મુખ્ય પ્રધાન હતા, ત્યારે રૂઈયા વાઈબ્રન્ટ ગુજરાતની સમિટો દરમ્યાન અવારનવાર મોદીની પડખે જોવા મળતા હતા. એટલે આર્થિક રીતે દેશની બૅન્કો માટે અને રાજકીય રીતે પણ એસ્સાર સ્ટીલની નાદારીની પ્રક્રિયા પાછી ઠેલવી સરકારને પરવડે તેમ નથી. એમાંયે એનસીએલટીની અમદાવાદ બેન્ચે આ પ્રક્રિયાને 30 દિવસ તો ઠેલી જ છે.